钦定古今图书集成/理学汇编/学行典/第006卷 > 《芸斋记》前人
## 钦定古今图书集成/理学汇编/学行典/第006卷 > 《芸斋记》前人

友人徐元聘，有田舍一区，旁治轩窗，明洁可喜，暇日
与子弟讲学其间，而问名于予。予为农，知田意，尝谓
《孟子》言：“人病舍其田而芸人之田，所求于人者重，而
所以自任者轻。”最为善喻。今徐君课其子弟而学于
田间，姑以芸名斋，使学者即事而思之，则内外之分
定，而力之所肆，不于人之田矣。露霜既繁，实而食之，
“所以不愿人之膏粱之味也。”徐君以予言为然，故书
以遗之。